《长安有狭斜》
宋代·王称

长安有狭斜，车马相驰驱。被服纨与素，宾从閒且都。

金章何纨纨，旄节照四衢。借问从何来，云自许史庐。

炙手手可热，炎凉在吹嘘。岂无范驱子，亦有步矩儒。

一身困蓬藜，终岁空嗫嚅。秉躬信如矢，不悟世道迂。

在昔弦与钩，封侯死道隅。宁知此狭斜，径捷良可趋。

微生颇有尚，夙志誓不渝。念无此容颜，策蹇旋吾车。

作者简介：眉州人，字季平。王赏子。累官承议郎知龙州。刻意史学，搜采北宋太祖至钦宗九朝事迹为《东都事略》，孝宗淳熙中洪迈修四朝国史时奏进，特授直秘阁。宁宗庆元间官至吏部郎中。又有《西夏事略》。